110 Diuicie uel Diues

Eccle. 5[:9] dicitur, Q*ui amat diuicias fructum non capiet ex eis.* Racio est quia qui amat seruat et non dispergit, et per consequens, non fructificat. Nam sicut fimus dispersus fructificat, set congregatus putrescit, sic est diuiciis. Vnde, Paulus comparat diuicias fimo, Philip. 3[:8]: *Omnia* arbitratus sum *ut stercora.*

Romulus Remum fratrem interfecit ut solus haberet Romanas diuicias. Sicut patet *De civitate*, libro 15, c. 5. Et Gen. 13[:6] propter diuicias Abraham et Loth non poterant simul habitare. Propter quod dicit Seneca, quietissime viuerent homines si hec duo pronomina, meum, tuum, de medio tollerentur. Vnde Chrisostomus, *Homilia* 12, diuicie nostre non sunt, set Dei qui nos fecit eorum dispensatores, non dominos. Nam cui uoluerit dat eas et a quo voluerit tollit. Illud proprie nostrum est quod in nostra potestate est habere uel non habere. Item *Homilia* 5, Deus poterit tibi diuicias dare set divicie non possunt tibi Deum dare. Vnde, Apostolus, 1 Tim. 6[:17]: *Divitibus hujus seculi precipe non sublime sapere, neque sperare in incerto divitiarum, sed in Deo vivo* (*qui prestat nobis omnia abunde*) quod exponens Augustinus, *De verbis Domini*, sermo 5, dicit nichil sic generant diuicie quomodo superbiam. Omnis fructus, omne lignum, habet vermen alium, et aliquando, set vermis diuiciarum superbia est.

Vnde, bene sequitur, neque sperare in incerto diuiciarum. Quam multi heri diuites, hodie pauperes. Precipit ergo Apostolus [1 Tim. 6:18], ut homines diuites sint in *bonis operibus* distribuendo pauperibus sua superflua quam pauperibus necessaria. Sic est in natura necessaria pro altero, sicut dicitur *De animalibus,* libro 15, c. 8. Vnde Augustinus, *Epistula*, Nescio quomodo superflua terrena, arcius adepta quam concupita constringunt. Set ego preciosis vescor pauperibus vilibus set quid sunt ista cum digeruntur. Nonne erubescenda? Esurit diues, esurit pauper; saturari querit pauper, saturari querit diues. Saturitas equalis est in vtroque set fames facit in pauper melius vilia sapere quam in diuite preciosa. Vnde, dicit Beda, familiare est, cor humanum diuiciis atque deliciis dissolui, set erumpnis atque paupertate ad se recolligi. Vnde, dicitur de diuite, Eccle. 5[:19]: *Non satis recordabitur dierum vite sue, eo quod Deus occupet deliciis cor eius*. Item ibidem [5:11]: *Dulcis est somnus operanti, sive parum sive multum comedat*.

¶ Saturitas, autem, diuitis non sunt. Enim dicitur Aristoteles, reprehendens cupiditatem Alexandrini, dixit, Aut Deus es aut homo. Si Deus, pocius debes aliis quam auferre. Si homo es, cogita te mortalem et omnia terrena amissurum. Ideo, dixit Psal. [61:11]: *Nolite sperare in iniquitate, et rapinas nolite concupiscere; divitie si affluant, nolite cor [apponere]*.

¶ Nullum periculum est in diuiciis, si non apponatur cor, sicut non est periculum aui vltra cadauera volitare, si periculum est cadaueri insidere et laqueo capi, si est Deo homine, si applicet cor ad diuicias. Talis fuit ille diues, Luc. 12[:16]: cuius *ager uberes fructus attulit,* etc. vsque que congregasti *cuius erunt*, quasi dicens, non tua. Super quod locum dicit Chrisostomus, iste non erat condempnatus quia habuit agros vberes, nec quia diues fuerat, set quia sibi soli voluerat thesaurizare. Vnde, /f.32va/ patet verum quod dicit Paulus, [1] Tim. 6[:9]: *Qui volunt divites [fieri], incidunt in tentationem, et in laqueum [diaboli]*.

¶ Racio, autem, quare cor non debet ad diuicias amplicari est, secundum Augstinum, in *Sermo Domini in monte*, secundo, sicut superior natura sordescit quando ad inferiorem applicatur, set patet de auro ad plumbum applicato, sic anima ad ymaginem Dei sancta sordescit cum ad terrenas diuicias applicatur. Vnde, Augustinus, in *Epistola ad Bonefacium*, si diuicie desunt non quirantur per mala opera, si assunt per bona opera seruentur in cello. Animum virilem, virilem et Christianum diuicie si accidunt non extollere, si recedunt non debent frangere. Vnde, Apostolus [1] Tim. vltimo [6:17]: *Divitibus hujus seculi precipe.* Bene agree, facile tribuere, thesaurizare sibi bonum fundamentum.

Vnde, Augustinus, in libro *Sentenciarum* *Prosperi*, qui amore terrenorum astringitur non possidet set possidetur. Tempore tempestatis quanto quis plus merces diligit tanto plus est in periculo quia tunc potest differt eas proicere in mari, et sic sepe periclitatur sic est de diuite si nimis diuicias detineat perit cum eis. Si autem eas spergat ad pauperes saluatur.

Vnde, Augustinus, *Epistula* 81, que est ad Nebridium, dicit quod numerus intelligibilis in infinite crescit, non tamen in infinitum minuitur, quia non licet vltra monadem resoluere; set econtra de numero sensibili quia ille minui potest in infinitum. Ideo, fortassis sapientes philosophi in rebus intelligibilibus suas diuicia posuerunt, in sensibilibus egestatem. Quid enim erumpnosius quam minus et minus semper posse fieri? Quid ditius quam crescere? Vnde Gregorius, *[Homilia in Ezechielem]* 18, spirituales diuicie erogate crescunt, terrene erogate deficiunt. Seneca, *Epistula* 56, magnus ille est qui in diuiciis est pauper.

Et Augustinus, quid prodest latroni si per florida protracta ducatur ad suspendium? Et quid prodest diuiti si flores temporalium trahatur ad infernum? Ideo nota quod presentes diuicie non sunt vere diuicie quia deserunt hominem in maxima necessitate, scilicet, in morte. Immo, spoliant hominem a veris diuiciis que sunt virtutes et gracie, [1 Tim. 6:9]: *Qui volunt divites fieri, incidunt in tentationem*. Verumtamen, in ipsis diuiciis non est culpanda possesio, set cupiditas et abusus.

¶ Item, diuicie faciunt habere magnum nomen in proprio, ut si queratur quis melior aut maior in vrbe, respondetur de locupleciori quamuis sit pessimus moribus. Item diuicie sunt causa recedendi a Deo, Deut. 32[:15]: *Incrassatus est dilectus, et recalcitravit*.

¶ Putant enim multi quod propter sua merita habent diuicias et Deus subtrahit ab eis quia hoc expectat, Psal. [73:21]: *Pauper et inops laudabunt nomen tuum*. Legitur de quadam matrona que dederat militi quem caste dilexerat vnum falconem generosum quo adepto. Ita intentus fuit miles circa falconem quod matronam necglexit. Quod comparens matrona quadam vice caput falconi abstulit et sic miles ad pristinum amorem rediit. Sic est de Deo datore et de nobis, Jer. [5:7]: *Saturavi eos, et mechati sunt*, obliti sunt me. Sic fuit figuraliter, Gen. [40:23]: *Succedentibus prosperis, oblitus est* pinterna *interpretis sui*. Figura ad hoc, Dan. 4[:19, 30], de Nabugodonosor qui propter opulenciam credidit esse equale Deo. Vnde et mutatus est in bestiam, set post restitucionem cognouit Deum, Psal. [82:17]: *Imple facies eorum ignominia, et querent nomen [tuum, Domine]*.

¶ Item, diuiciarum, quedam sunt temporales, quedam spirituales, quedam celestes. Primo sunt fortune, secundo gracie, tercio glorie.[[1]](#endnote-1) Prime congregauntur in archa, secunde in constancia, tercie in celesti curia. Primo de necessitate relinquuntur, secundum illud Psal. [48:11]: *Relinquent alienis divitias suas*. Exemplum de cane sequente duos viros in via.[[2]](#endnote-2) Ideo forent hic distribuende, quia viles sunt intelligentibus naturam earum, [Psal. 72:12]: *Ecce ipsi peccatores, [et] abundantes in seculo obtinuerunt diuitias*.

Secundo, quia periculose adquirentibus, sicut[[3]](#endnote-3) spine non[[4]](#endnote-4) colliguntur sine lesione, nec lutum sine inquinacione, sic nec diuicie sine fraude, mendacio, et huius, Prou. 28[:22]: *Qui festinat ditari*, non erit innocens. Luc. 12[:21], et 16[:19], et Eccli. 11[:10]: *Si fueris dives, non eris* innocens a peccato.

Tercio, quia sunt nociue habentibus, sicut carnes sunt nociue ossibus, quia de hac causa reducitur a canibus. Fructus sunt nociui arboribus, quia de hac causa deprimuntur a pueris. Sic diuites paciuntur insidias latronum, oppressiones principum, exacciones bedellorum, Eccle. 6[:1]: *Est malum quod vidi sub sole* … *vir tibi dedit Deus diuicias et substantiam*, et sequitur *nec tribuit ei* /f.32vb/ *potestatem ut comedat ex* eis.

Quarto, quia sunt steriles amantibus, sicut aceruus [tritici] inutiliter amatur qui non dispergitur nec seminatur, Eccle. 5[:9]: *Qui amat divicias fructum non capiet ex [eis]*.

Secunde, diuicie spirituales, sciliet, graciarum et virtutum pro voluntate aut adquiruntur aut perduntur, Jer. 17[:11]: *Fecit divicias, et non in judicio*.

¶ Iccirco, iste diuicie sunt congregande quia fructuose sunt ad quatuor. Primo ad reuelacionem aliene miserie, sicut fons fecundat terram, sol illustrat aerem, 1 Cor. 1[:5]: [*In omnibus diuites facti estis in illo*, etc. Sap. 8:5: *Si diuite appetuntur, sapientia.*]

Secundo ad redempcionem anime proprie, sicut pignus rediuntur solucione pecunie, sic anima a peccato diuiciis penitencie, Prou. 13[:8]: *Redempcio anime viri diuicie sue.*

Tercio, ad euasionem pene eterne, sic nauta prudenter nauigando euadit periculum quadrigarius casu,[[5]](#endnote-5) Ysai. 33[:6]: *Diuicie salutis sapiencia et sciencia*.

Quarto, ad hereditatem future glorie, Jac. 2[:5]: *Nonne Deus elegit pauperes in hoc mundo*.

Tercie diuicie sunt celestes que semel habite nunquam perduntur. Ideo, sunt appetende quia[[6]](#endnote-6) gloriose propter quatuor bona predicta contraria habentes. Enim, securitate sine sollicitudine, Prou. 18[:11]: *Substantia diuitis vrbs roboris ejus*. Secundo perpetuitatem sine fine, [Psal. 111:3]: *Gloria et diuicie in domo eius*. Tercio, sacietatem sine defeccione, [Psal. 36:3]: *Pasceris in diuiciis eius*. Quarto, iocunditatem sine affliccione, Prou. 8[:18]: *Mecum sunt divicie et gloria*.

¶ Item, diuicie temporales non sunt concupiscende. Primo, quia deceptorie et non vere, set vane et insufficientes, Apo. 3[:17], tu diues *quia dives sum,* *[et]* locuplex, *et nullius egeo: et nescis quia miser es, et cecus, et pauper, et nudus*, cui turpitudo apparet, cecus quia se non videt. An non cecus cui ideo opponatur marca ex vna parte ad eligendum, et obolus ex alia parte, si preeligat obolum. Ita diues qui neclecta hereditate eterna preelegit temporale. Vnde, Hieronimus, in *Epistola*, impossibile est ut quis perfuratur bonis presentibus et futuris, ut hic ventrem illic mentem impleat, ut a deliciis ad delicias transeat, ut in celo et in terra appareat gloriosus.

¶ Nota hic quod ita decipunt diuicie diuitem, sicut speculum tigridem, que primo alludit vmbre et ymagini diuide fracto speculo comparit uel esse. Ita diuites dormierunt sompnum suum et nichil inuenerunt in mani.

Secundo, quia diuicie sunt transitory, quia licet magne appareant, non durant. Ideo, sperantes in illis clamabunt in fine, illud Sap. 5[:8-9]: *Quid nobis profuit superbia? et diuiiiarum iactancia*, et sequitur *omnia transierunt quasi vmbra*.

¶ Nota quando quis sequitur vmbram, fugit. Sic est de temporalibus, Eccli. 34[:2]: *Quasi qui apprehendit umbram et* sequitur *ventum. Sic et qui attendit ad* diuersa *mendacia*. Mendacia sunt temporalia, quia sicut vmbra et ventus retineri non possunt. Et nota hic quod vmbre crescunt contra noctem sic diuicie contra mortem.

¶ Exemplum de diuite, Luc. 12[:19]: *Anima* mea, *multa habes bona*, etc.

Item, tercio quia diuicie sunt obligatorie. Nam ab illo qui peccat, merces petitur, pedagium non a vacuo homine. Ita multa petuntur a diuite que non a paupere utpote elemosine hospitalitates, mutuaciones, fideiussiones.

¶ Et nota hic quod ambiens diuicias et amicas non est verus dominus, set qui contempnit eas, Deut. 11[:24]: *Omnis locus, quem calcauerit pes vester, vester erit*. Exemplum de Phariseo et Puplicano, Luc. 18[:10].

¶ Item, quia diuicie temporales sunt afflictorie, Eccle. 5[:11]: *Saturitas diuicis non sinit eum dormire*. Quanto plus ditatur tanto plus affligitur.

Item diuicie spirituales temporalibus preferuntur quia sunt faciliores ad adquirendum, securiores ad possidendum, valenciores ad caviendum.

De primo, quia per peticionem aquiruntur, Rom. 10[:12]: *Dominus* ipse, *dives* est *in omnes qui invocant illum*. Set non sic de temporalibus, Eccli. 11[:10]: *Si secutus fueris, non apprehendes.*

De secundo, sunt securiores quia nemo potest illas tollere possessore inuito, Job 5[:26]: *Ingredieris in abundantia sepulchrum*, etc. Set non sic de temporalibus, quia Job 27[:19]: *Dives, cum dormierit, nihil secum auferet*. Vnde et diuicie mundi sunt sicut diuicie dormientis et sompniantis qui dum dormit videtur sibi diues, set euigilatus nichil reperit.

¶ De tercio, quod sunt valenciores ad caviendum, quia in magnis extremis assisse omnes diuicie mundi non valebunt vnum, Prou. 11[:4]: /f.33ra/ *Non proderunt divitie in die vlcionis*. Set diuicie virtutis tunc valebit ad mercandum regnum celestis et liberalem possesorem, Prou. 10[:2]: Non *proderunt thesauri impietatis, justitia vero liberabit a morte*. Et vere dicuntur iste diuicie thesauri impietatis quia in necessitate deficient, set spiritualibus diuiciis addentur diuicie eterne quia *habenti dabitur et abundabit,* Matt. 25[:29].

1. glorie ] F.80 *corr*. gracie F.128. [↑](#endnote-ref-1)
2. via ] *add*. non F.128. [↑](#endnote-ref-2)
3. sicut ] F.80 *corr*. sine F.128. [↑](#endnote-ref-3)
4. non ] F.80 *om*. F.128. [↑](#endnote-ref-4)
5. casu ] F.80 *om*. F.128. [↑](#endnote-ref-5)
6. quia gloriose ] F.80 *om*. F.128. [↑](#endnote-ref-6)